Ministrul rus de Externe, Serghei Lavrov, a declarat că că mai mulţi lideri europeni ar fi încercat în ultimele şase luni să negocieze cu Rusia pe tema războiului din Ucraina, fără implicarea Kievului în discuţii.
"Mai mulţi lideri occidentali, foarte cunoscuţi, în special unul dintre ei, cu mai multe ocazii, pe canale foarte diferite, au trimis semnale să ne întâlnim pentru a discuta despre ce să facem cu Ucraina şi securitatea europeană", a declarat Lavrov în timpul unei conferinţe de presă pe care a susținut-o alături de omologul său bielorus Serghei Aleinik.
Diplomatul rus a adăugat că nu are dreptul şi nici nu doreşte să menționeze numele vreunuia dintre liderii pe care i-a menționat, despre care spune că "mint fără roşească," și consideră că în spatele acestor acţiuni se află de fapt o atitudine de ipocrizie şi viclenie.
"Când ei declară şi continuă să declare din inerţie că nu vor negocia nimic despre Ucraina fără Ucraina, asta nu este altceva decât ipocrizie", susține şeful diplomaţiei ruse.
El a a mai adăugat că în respectivele contacte prin care lideri occidentali ar fi încercat să abordeze Rusia nu a fost contactat direct preşedintele rus Vladimir Putin, deşi ei au o linie directă cu președintele rus.
"Dar acestea sunt tertipurile pe care le-am observat în ultimele luni", a conchis Lavrov.
"Dacă cineva este interesat să pună capăt încercărilor de a-şi garanta securitatea în detrimentul securităţii altora, să pună capăt încercărilor de a îngrădi interesele legitime ale Rusiei şi interesele legitime ale ruşilor care trăiesc în multe ţări de pe continentul nostru, atunci sunt bineveniţi, suntem mereu pregătiţi să discutăm serios aceste teme", a mai declarat diplomatul rus, conform digi24.ro.
Totuşi, Rusia nu este dispusă să negocieze cu aceia care condiţionează viitoare contacte de înfrângerea sa în Ucraina, a ţinut să mai adauge ministrul rus de Externe.
Moscova a susţinut de mai multe ori recent că este deschisă la negocieri cu Ucraina, dar a acuzat Kievul că sub influenţa aliaţilor săi occidentali, mai ales SUA, respinge orice dialog şi preşedintele ucrainean Volodimir Zelenski a emis un decret care interzice orice tratative cu Putin. Potrivit Moscovei, Occidentul l-ar fi determinat pe Zelenski să respingă acordurile convenite între Rusia şi Ucraina în aprilie 2022 la Istanbul.